Source: https://www.tooelu.ee/et/tootajale/Toosuhted/tootasu/tootasu-maksmine/kysimused-ja-vastused
Timestamp: 2019-09-19 23:07:12+00:00

Document:
Töölepingu seaduse kohaselt ei tohi töö eest makstav tasu olla väiksem kui Vabariigi Valitsuse poolt kehtestatud töötasu alammäär. Kuigi pooled on vabad kokku leppima neile sobivas töötasu suuruses ja selle arvestamise alustes, ei tohi töötajale maksta vähem kui kehtestatud töötasu alammäärale vastava summa. Töötasu alammäär on alates 1. jaanuarist 2019. a täistööaja korral 540 eurot kuus ning tunnitasu alammääraks on 3,21 eurot.
Kas töölepingu selline sõnastus, kus on kirjas, et töötasu makstakse töötajale välja hiljemalt järgmise kuu 10. kuupäevaks, vastab seadusele? Kui nüüd kokku lepitud palgapäeval töötasu minu arvele ei laeku, siis kui suures ulatuses on mul õigus nõuda viivist?
Töölepingu seaduse (edaspidi TLS) § 5 lõike 1 punkti 5 kohaselt peab töötasu sissenõutavaks muutumise aeg (palgapäev) olema fikseeritud töölepingu kirjalikus dokumendis ehk siis tavaliselt töötaja töölepingus. Sisuliselt on töölepingus kokkulepitud palgapäev töötaja jaoks tema töötasu kätte saamise tähtpäev. Tähtpäeva võib töölepingus kokku leppida kuupäevaliselt (näiteks iga kuu 10. kuupäev) või muul viisil (näiteks iga kuu 5. tööpäev), aga kindlasti mitte mõttelise ajavahemikuna, nii nagu seda on teinud Teie tööandja. Oluline ongi, et see palgapäev on selgelt ja üheselt määratletav päev, mitte ajavahemik.
Tööandja kohustus on töötervishoiu ja tööohutuse seaduse (TTOS) § 13 lg 1 p 5 alusel teavitada töötajaid töökeskkonnavolinike, töökeskkonnanõukogu liikmete ja töötajate usaldusisikute kaudu ohuteguritest, töökeskkonna riskianalüüsi tulemustest ning tervisekahjustuste vältimiseks rakendatavatest abinõudest. Eeldan, et dokument, millele töötajad kirjutasid alla, on teavitus ehk sellega informeeritakse töötajaid ohuteguritest töökeskkonnas. See dokument ei pane töötajale kogu vastutust ega võta ära tööandja kohustust tagada töötajatele ohutud ja tervislikud töötingimused. Tööandja ja töötajad on kohustatud ohutu töökeskkonna nimel tegema koostööd (TTOS § 12 lg 5).
Lisatasu maksmist töötamise eest keskkonnas, mis võib mõjutada töötaja tervist, seadus ette ei näe. Samuti ei ole töölepingu seadusega kehtestatud tervistkahjustavatel töödel lühendatud tööaega ega pikendatud puhkust
Alates 01.07.2009 aastast uue Töölepingu seaduse jõustumisega võrdsustati allmaatöödel, tervistkahjustavatel töödel ja eriiseloomuga töödel töötavad töötajad tavatöötajatega, kuna lühendatud tööaeg ja pikendatud puhkus ei saa ega tohi asendada ohutut töökeskkonda.
Mida teha, kui tööandja maksab töötasu tihti nädalapäevad hiljem, kui on töölepingus kokkulepitud palgapäev või mida saab töötaja sellisel juhul ette võtta?
Tööandjal on kohustus töölepingus kokkulepitud palgapäeval töötajale töötasu maksta. Töötajal on õigus nõuda töötasu maksmisega viivitamise eest viivitusintressi 8,05% aastas ülekandmisele kuuluvalt summalt, vastavalt võlaõigusseaduses § 94 ja § 113 sätestatule. Näiteks kui jagada 8,05% päevade arvuga aastas (365), siis saame 0,022% viivitusintressi päevas ülekandmisele kuuluvalt summalt.
Kuna töölepingut saab muuta poolte kokkuleppel, siis on võimalus leppida kokku uues (reaalses) palgapäevas. Ühepoolselt ei saa tööandja ega töötaja töölepingut muuta. Lisaks näeb töölepingu seadus töötajale ette võimaluse (mitte kohustuse) töölepingu erakorraliseks ülesütlemiseks töölepingu seadus § 91 lg 2 alusel, tööandjapoolse olulise rikkumise korral, näiteks olulise viivitamisega töötasu maksmisel. Sanktsioonina on tööandjal kohustus maksta töötajale hüvitist töötaja kolme kuu keskmise töötasu ulatuses, kui töötaja on sunnitud tööandjapoolse kohustuse olulise rikkumise tõttu töölepingu erakorraliselt üles ütlema.
Käisin koos sõbraga tööl, temal oli kirjalik tööleping, aga minul polnud. Tööandja jättis töötasu maksmata, kas mul on üldse õigus midagi nõuda kuna kirjalikku lepingut polnud?
Töölepingu seaduse (TLS) § 4 lg 2 sätestab, et tööleping sõlmitakse kirjalikult. Tööleping loetakse sõlmituks ka juhul, kui töötaja asub tegema tööd, mille tegemist võib vastavalt asjaoludele eeldada üksnes tasu eest. Vorminõude järgimata jätmine ei too kaasa töölepingu tühisust. Töölepingu olemasolu tõendamisel on oluline tuvastada poolte kattuvad tahteavaldused ehk tegelik soov end lepinguga siduda. Soov end siduda väljendub näiteks töötaja tööle lubamises või lepingueelsete läbirääkimiste raames peetud kirjavahetuses, millest saab järeldada, et pooled on avaldanud ühist soovi töölepingu sõlmimiseks. Töötaja kaitse on tagatud sellega, et tööandja teab, et töötaja tööle lubamine võrdub töölepingu sõlmimisega ning kirjaliku vorminõude järgimata jätmine ei too kaasa töölepingu tühisust. TLS § 4 lõike 2 kohaselt eelda takse tööülesannete täitmise alustamisel ja tööle lubamisel töösuhte olemasolu. Tõendada tuleb töösuhte puudumist või suhet muul õiguslikul alusel (eelkõige võlaõiguslikku suhet).
Seega on Teil õigus pöörduda saamata jäänud töötasu nõudega töövaidluskomisjoni või kohtusse. Töövaidluskomisjoni avalduse näidis ja selgitused selle koostamiseks on olemas Tööinspektsiooni kodulehel: http://www.ti.ee
Mingi aeg jagas tööandja palgalipikuid suisa sundkorras ja neid sai igaüks. Siis said neid vaid need, kes selleks avalduse kirjutasid, nüüd pole enam sedagi. Räägitakse nagu oleks see ärisaladus. Kas ja mille alusel oleks töötajal ka nüüd õigus saada nn palgalipikut kui selleks soovi on? Vahel oleks hea teada millest väljamakstud töötasu koosneb.
Ka praegu kehtiva töölepingu seaduse (edaspidi TLS) § 28 lõike 2 punkti 12 alusel on töötajal õigus nõuda teatist, mis sisaldab andmeid talle arvutatud ja makstud või maksmisele kuuluva töötasu kohta. Töötajal on õigus küsida andmeid nii igakuise töötasu kui ka lisatasude, preemiate jms kohta.
Samuti on õigus küsida infot keskmise töötasu arvutamise kohta sõltumata sellest, kas talle arvutatakse või makstakse ajatöötasu või arvutatakse ja makstakse töötasu tükitöö alusel.
Juba nimetatu sätte kohaselt on töötajal õigus saada ka muid töötajat või töösuhet iseloomustavaid teatisi.
TLS § 22 sätestab tööandja õiguse määrata, millise teabe osas kehtib töötajal saladuse hoidmise kohustus töölepingu kehtivuse ajal ja pärast töösuhte lõppu.
Töötaja peab töölepingu kehtimise ajal hoidma saladuses talle seoses tööülesannete täitmisega teatavaks saanud asjaolusid, mille saladuses hoidmiseks on tööandjal õigustatud huvi. Eelkõige on selliseks saladuseks tööandja tootmis- või ärisaladus. Teabe määratlemine saladusena peab olema põhjendatud tööandja huvide kaitsega. Mõistlik on saladuse hoidmise kohustusega siduda tööprotsessi, tootearenduse või kliendibaasiga seonduvat. Kogu töösuhtega seotud teabele saladuse hoidmise kohustuse kehtestamine ei ole põhjendatud. Samuti ei saa üldjuhul olla põhjendatud ärisaladuse hoidmise kohustuse kehtestamine töötajaga seotud teabele, s.h töötaja töötasu andmetele.
Et töötajal tekiks kohustus ärisaladust hoida, tuleb tööandjal selle sisu TLS § 6 lg 3 alusel määrata kirjalikult ja see töötajale ka kirjalikult teatavaks teha. Kui tööandja ei ole ärisaladusena määratud teabe sisu töötajale kirjalikult teatavaks teinud, eeldatakse, et sellekohast kohustust ei ole ka määratud (TLS § 6 lõige 9).
Isegi siis kui tööandja on töötaja töötasu andmed ärisaladuseks tunnistanud ja Teil lasub kohustus seda saladuses hoida, ei võta see Teilt õigust teatise saamiseks. Seega tuleks pöörduda oma sooviga tööandja poole ja leppida kokku kas igakuine või ka ühekordne teatis antakse Tei le paberkandjal või saadetakse Teile e-postiga Teie e-posti aadressile.
Kui inimesele on ülemuste poolt lubatud pikemat aega palka juurde (lausa ka konkreetsele kuupäevale viidates) ja ta seda ei saa, siis mis õigused töötajal on? Kas ta saab anda lahkumisavalduse viidates mõnele lepingu punkti rikkumisele al. usalduse kaotamisele vms? Või mis ta tegema peaks?
Võime suulisi kokkuleppeid ja lubadusi kokku võtta lühikese rahvapärase ütlemisega „mees annab sõna, mees võtab sõna“ ja me peamegi sellega arvestama. Kuid juriidilisest küljest vaadatuna tuleb eelistada kõikide kokkulepete kirjalikku vormi, mida on võimalik vaidluse korral tõendamisel kasutada.
Tööinspektsioon puutub selliste lubaduste andmisega tihti kokku läbi töötajate, kes on asunud tööle kirjalikku lepingut vormistamata. Töötaja töölemeelitamiseks lubatakse soodsaid töölepingu tingimusi, kuid tööle asudes ja esimesel palgapäeval on tihti reaalsus osutunud hoopis teiseks. „Seega kokkulepitud töötasu saamiseks ja vaidluste vältimiseks töötasu osas tuleb alati sõlmida töötasu kirjalik kokkulepe, milles töötasu suurus ja maksmise tingimused on võimalikult täpselt ja mõlemale poolele üheselt mõistetavalt lahti kirjutatud. Töölepingu tingimuste muutmine tuleb samuti vormistada kirjalikult.
Kas töötajal on õigus viivisele, kui tööandja ei maksa kogu väljateenitud töötasu välja kokku lepitud palgapäeval?
Kui tööandja ei ole palgapäeval kokku lepitud töötasu välja maksnud, tekib töötajal nõudeõigus töötasu osas, mis jäi välja maksmata, ehk saamata töötasu osa muutub sissenõutavaks. Võlaõigusseaduse § 113 lõige 1 alusel võib rahalise kohustuse täitmisega viivitamise korral võlausaldaja (töötaja) nõuda võlgnikult (tööandja) viivitusintressi (viivist) arvates kohustuse sissenõutavaks muutumisest kuni kohase täitmiseni ehk viivitatud summa kättesaamiseni. Viivise määraks on VÕS § 94 alusel Euroopa Keskpanga põhirefinantseerimisoperatsioonidele kohaldatav viimane intressimäär (Euribor), millele lisandub VÕS § 113 lg 1 sätestatud protsent. Euribori avaldab Eesti Pank Ametlikes teadeannetes www.ametlikudteadeanded.ee.
Töötaja, kes maksab alimente on terve kuu haiguslehel ning tööandja ei tee talle miskit väljamakset ja seega antud kuul ole võimalik alimente tema töötasust kinni pidada, sest töötasu lihtsalt pole seoses haigusega. Kas siis antud kuul kinni pidamata alimendid kanduvad edasi järgmisesse kuusse ehk tulevikus tuleks ka selle tühja kuu eest kinni pidamata alimendid kinni pidada ja üle kanda alimentide saajale? Kui jah, siis kas selliseks tagantjärgi kinnipidamiseks on vajalik ka töötajapoolse loa olemasolu või mitte?
Töölepingu seaduse (edaspidi TLS) § 78 lg 1 alusel võib tööandja kohtuväliselt oma nõudeid töötaja töötasu nõudega tasaarvestada töötaja kirjalikku taasesitamist võimaldavas vormis antud nõusolekul, kui seaduses ei ole sätestatud teisiti.
Nn alimendid on täitemenetluse seadustiku (edaspidi TMS) järgi täitedokument, mis on sissenõude pööramiseks elatise nõudele arestimisaktina kohtutäituri poolt edastatud tööandjale. Sellise täitedokumendi alusel kohustab kohtutäitur TMS § 111 kohaselt võlgniku (töötaja) suhtes kohustatud kolmandat isikut (tööandjat) täitma kohustuse (elatis) sissenõudja kasuks kohtutäiturile. Arestimisaktiga keelab kohtutäitur ka võlgnikul nõuet käsutada, eelkõige nõuet sisse nõuda. See tähendab, et TMS sätestab TLS § 78 lg-st 1 teisiti ja töötajal puudub õigus keelduda sellisel õiguslikul alusel tehtavast kinnipidamisest ning tööandjal pole vaja töötaja nõusolekut.
TMS § 114 lg 5 sätestab, et arestimisakt kehtib, kuni nõue täidetakse. Seda, kas ja kuidas nõuet kinni pidada eelmise kalendrikuu eest, on pädev selgitama akti edastanud kohtutäitur, kes teab juhtumi asjaolusid ja selgitab tööandjale ta kohustusi tulenevalt TMS-st.
Kas ma võin nõuda, et tööandja maksaks mulle töötasu sularahas?
Töölepingu seadus § 33 lg 4 alusel peab tööandja kandma töötaja töötasu ja muu tasu töötaja määratud pangakontole, kui ei ole kokku lepitud teisiti. Seega töölepingu seadus ei välista võimalust maksta töötasu sularahas, kuid seda vaid juhul, kui töötaja otseselt avaldab soovi töötasu saamiseks sularahas ja tööandja on sellega nõus. Sellisel juhul on soovitav kokku leppida ka koht, kus töötaja sularaha kätte saab. Kokkulepe töötasu maksmise kohta sularahas tuleb fikseerida töölepingus.
Tahaksin koos sõbraga järgmise nädala keskel minna linna verd andma. Kas tööandja võib keelduda mind lubamast verd loovutama? Kas sel tööpäeval säilitatakse vere loovutamise ajaks minu töötasu?
Tööandjal ei ole alust keeldumiseks, kui Te teavitate teda mõistliku aja ette oma vastavast soovist. Vere loovutajale, ehk doonorile annab seadusliku võimaluse töölt ära küsimiseks Vereseaduse (RT I 2005, 13, 63) § 7 lg 3 p 5, millise kohaselt doonoril on õigus saada tööandjalt vaba aega vere loovutamiseks. Kui pikk see vaba aeg peaks olema, seadus ei sätesta. Eeldatakse ilmselt töölepingu poolte mõistlikku kokkulepet.
Doonorite jaoks kasulikku teavet leiate lisaks veebilehelt http://www.verekeskus.ee/
Kas töötaja võib keelduda oma kohustuse täitmisest (tööd mitte teha) kui tööandja ei täida oma kohustust (maksta palka)? Kas võib tugineda VÕS §-le 111 lg 1?
Töötajal on õigus keelduda töö tegemisest alles pärast seda, kui tööandjal on tekkinud kohustus töötasu maksta, kuid ta ei ole seda teinud. Töötaja ei saa keelduda omapoolse kohustuse täitmisest, kui tööandjapoolse kohustuse mittetäitmine on põhjustatud töötaja poolt või tulenes muul viisil töötajast (VÕS § 111 lg 3), näiteks ei andnud pangakonto numbrit. Samuti puudub töötajal alus omapoolse kohustuse täitmisest keeldumiseks, kui tööandja on kohustuse hilinemisega täitnud, täitmist pakkunud või andnud täitmiseks tagatise või kinnituse. VÕS § 111 lg 3 alusel ei või töötaja keelduda töö tegemisest, kui tööandja on täitnud oma kohustuse suuremas osas või oluliste puudusteta, näiteks maksnud töötasu suuremas osas.
Teoreetiliselt võib töötaja keelduda töö tegemisest ka enne tööandjapoolse kohustuse sissenõutavaks muutumist, kui töötajal on piisavalt alust arvata, et tööandja täidab oma kohustuse osaliselt või muul viisil mittekohaselt ning selline mittekohane täitmine kujutab endast töölepingu olulist rikkumist (oluline rikkumine – VÕS § 116 lg 2). Selline olukord võiks kõne alla tulla näiteks juhul, kui töötajal on piisavalt alust arvata, et tööandja majanduslik seisund on nii halb, et ta pole võimeline tehtud töö eest tulevikus tasu maksma.

References: § 5
 § 13
 § 12
 § 94
 § 113
 § 91
 § 4
 § 4
 § 28
 § 22
 § 6
 § 6
 § 113
 § 94
 § 113
 § 78
 § 111
 § 78
 § 114
 § 33
 § 7
 § 111
 § 111
 § 116